Þetta er líklega eini staðurinn á Íslandi þar sem þú getur horfst í augu við heimskautaref af tveggja metra færi og hann lætur sér fátt um finnast enda á hann landið eins og hann gerði áður en maðurinn kom hingað fyrst . Ferðafélag Íslands býður fjölmargar ferðir á Hornstrandir með reyndum fararstjórum . Það er afar mikilvægt þegar ferðast er um þetta eyðiland að leiðsögumenn þekki vel til því veður geta skipast á fögrum sólarmorgni í jökulkaldan slyddusudda með útsýni sem nær ekki lengra en að nefinu . Ein þeirra ferða sem hefur notið mikilla vinsælda undanfarin ár er leidd af Ólöfu Sigurðardóttur sérkennara og kallast hún Hornstrandir – Saga , byggð og búseta , en með Ólöfu gengur Jón Örn Guðbjartsson vísindamiðlari frá Háskóla Íslands . Hér má sjá kort af Hornströndum en í ferðinni verða meðal annars Hesteyri og Aðalvík sótt heim . Ljósmynd / Wikimedia Þau eru bæði kunnug staðháttum og þekkja því leiðirnar eins og lófana sína . Við vorum tvær vinkonur sem vildum endilega komast á Hornstrandir og höfðum fyrst í huga að ganga suður Strandir . Þegar við fórum með bjargmönnum þarna um vorið vorum við í rúma viku og ég heillaðist algjörlega af náttúrunni og umhverfinu . Mig minnir að það hafi verið gott veður allan tímann . Þá lærði ég nokkrar sögur og fáein örnefni sem rifjuðust svo upp aldarfjórðungi síðar þegar ég fór að leiða ferðir hingað . “ Þessi ferð þeirra vinkvenna átti eftir að hafa sögulegar afleiðingar á þann veg að samferðarkona Ólafar kynntist þarna mannsefninu sínu sem hún reyndar missti síðar í slysi í fuglabjargi á Hornströndum . Aðalvíkin er fyrsti áfangastaðurinn Í ferðinni með þeim Ólöfu og Jóni Erni er fyrst siglt frá Ísafirði í Aðalvík og gist í húsi í Stakkadal . Það er margt að sjá í Aðalvík enda fjöldi húsa að Látrum sem vel er við haldið og segja þau mikla sögu . Þarna er fjaran gyllt og breiðir úr sér í magnaðri fegurð , afkróuð af fjöllum á þrjá vegu . Fyrir utan er svo úthafið og ef kastað yrði steinvölu af óþekktu afli út flóann næmi hún ekki staðar fyrr en í Grænlandsjökli . Staðarkirkja í Aðalvík . Ljósmynd / Wikimedia „ Náttúran er bæði hrikaleg og fjölbreytt og það kemur mörgum á óvart hvað gróðurinn er fjölbreyttur og mikill á þessum slóðum , “ segir Ólöf og bætir því við að saga fólksins sem þarna bjó um aldir við erfið skilyrði hafi alltaf heillað hana . „ Það er ekki annað hægt en að dást að dugnaði þessa fólks og útsjónarsemi þess við að lifa af en þetta er harðbýlt svæði þó svo að sjórinn og bjargið hafi gefið vel af sér . “ Rústir á Straumnesfjalli – Minjar um kalt stríð Úr Aðalvík er gengið á Straumnesfjall þar sem mestu mannvirki Vestfjarða blasa við , hálfhruninn minnisvarði um kalda stríðið sem geisaði milli Bandaríkjamanna og gömlu Sovétríkjanna . Þarna var reist gríðarleg ratsjárstöð á sjötta áratugnum sem varð að sumra sögn í raun úrelt um leið og hún var tekin í notkun . Í ferðinni eru raktar margar sögur af þessari mögnuðu framkvæmd , veru amerískra hermanna á fjallinu og tengslum þeirra við ábúendur og aðra Íslendinga . Ólöf segir að hópurinn haldi svo yfir á Hesteyri í Jökulfjörðum eftir aðra næturgistingu í Stakkadal . „ Gatan liggur greið á milli þessara stærstu fyrrverandi byggðakjarna friðlandsins . Heimsókn á Hesteyri er ógleymanleg lífsreynsla . Þarna hvílir lítið þorp undir fjallseggjum í miklum hvannarskógi . “ Frísklegir göngugarpar , nýbúnir að vaða yfir á sem varð á vegi þeirra . Ljósmynd / FÍ Ólöf segir töfrandi að rölta um eyrina og njóta alls þess sem ber fyrir augu . Norðmenn hófu hér fyrst hvalveiðar seint á 19. öld en þeir byggðu átta hvalstöðvar á Vestfjörðum , þar á meðal á Stekkeyri , skammt innan við Hesteyri . Reykháfurinn er hár og stendur enn . “ Hvalir hafa án efa verið í hafinu við Ísland í þúsundir ára en þeir hafa verið taldir til hlunninda á Íslandi frá landnámi . Ólöf hefur sérstakan áhuga á Íslendingasögum en í sautján þeirra eru lýsingar á samskiptum manna og hvala á fyrstu árum byggðar , m.a. í Fóstbræðrasögu þar sem sögusviðið er að hluta til á Hornströndum . Frægasta Læknishúsið á Íslandi „ Á Hesteyri eru nú um tíu hús frá fyrri hluta síðustu aldar og sum þau elstu voru reist fyrir aldamótin 1900 , “ segir Ólöf . „ Við gistum einmitt í einu því elsta , í Læknishúsinu en þegar inn er komið gengur maður eiginlega á vit hins liðna . “ Sumir fullyrða reyndar að í húsinu sé maður sem neiti að hverfa því einn læknirinn á eyrinni á að hafa fallið í snarbröttum stiganum og staðið upp aftur … en bara í öðrum heimi . Stundum þegar haustregnið lemur þakskeggið og saltbarða gluggana er læknirinn víst að rjátla við mortélið sitt og brúnar krukkurnar og gengur um trégólfin uppi tilbúinn að vitja sjúklinga sem hafa löngu lokið jarðvist sinni . Andi liðinna tíma svífur yfir í elsta húsinu á Hesteyri , Læknishúsinu . Ljósmynd / FÍ Ólöf segir að þessar sögur um reimleika séu stórlega ýktar og undir það tekur Birna Hjaltaín Pálsdóttir sem á Læknishúsið og hefur snúið við hundrað þúsund pönnukökum á gömlu eldavélinni í húsinu og fært þær svöngum ferðalöngum . „ Líklegt er að við fáum pönnukökur í Læknishúsinu , en ekki frá Binnu heldur syni hennar Hrólfi sem tekur stundum upp á því líka að leika af stakri snilld á harmoniku fyrir okkur . “ Reynsla og gleði á göngu Ólöf hefur stundað ferðalög og útivist fá því í æsku , fyrst með fjölskyldunni og síðan með Ferðafélagi Íslands . „ Ólöf hefur leitt fjölmarga hópa um Hornstrandir en minningin um ferðina 1972 var svo kröftug að hún fann ekki þörf fyrir að fara aftur fyrr en röskur aldarfjórðungur hafði liðið . Pistlahöfundur nýtur umhverfisins í ljómandi góðu veðri . Ljósmynd / FÍ „ Þá fór ég eina ferð með Ferðafélagi Íslands og ekki var aftur snúið . Ég held ég hafi farið nánast hvert sumar eftir það . Húsin á Hornströndum hafa öll sál Þótt náttúran hafi firnasterk áhrif á göngufólk þá gera húsin á Hornströndum það líka enda öll með mikla sál . Verslunarhúsið á Hesteyri stendur í fjöruborðinu og er uppgert af smekkvísi en eyrin fékk löggildingu sem verslunarstaður árið 1881 . Í búðinni er samt ekkert til sölu en slitinn búðardiskurinn spjarar sig vel og í hillunum handan við hann hafa eigendurnir raðað sumu því sem prýðir eldhús eins og við þekkjum þau í Reykjavík . Í skólahúsinu , sem er utar á Hesteyrinni , má enn sjá gömlu skólatöfluna og bekkina sem nemendurnir sátu á fyrir hundrað árum eða svo . Þarna eru margir bæir – hver með sín sögu . Ekki er óalgengt að rekast á rebba í fæðuleit . Ljósmynd / Wikimedia Kirkja Hesteyringa flutti reyndar burt eins og íbúarnir gerðu allir áður , hún var flutt til Súðavíkur en í kirkjugarðinum er klukkan sem þar hringdi eitt sinn í turninum . Nú má láta hana slá í takt við lóminn sem vælir úti á firðinum . Slástu í hópinn og komdu með á Hornstrandir Framboð Ferðafélagsins á göngum á Hornstrandir er mikið eins og áður sagði enda hefur félagið aðgang að mjög góðum húsakosti á svæðinu . Þessar eru m.a. ferðir félagsins í sumar á Hornstrandir : Ylur og birta í Hornbjargsvita , sem er göngu - og vinnuferð við ysta haf , Bækistöðvaferð í Hlöðuvík sem helgast af náttúrufegurð og andrúmslofti liðinna tíma , Hinar sönnu Hornstrandir þar sem gengið er út frá Hornbjargsvita um Hornbjarg og Hornvík og svo Jógaferð í Hornbjargsvita þar sem náttúran er grannskoðuð í bland við að iðka jóga að sjálfsögðu . Ólöf er svo með sína ferð með Jón Erni , Saga , byggð og búseta og segir að enn séu örfá pláss laus í gönguna en upplýsingar um hana eru að finna hér .